Jan Ullrich

Dr **Jan Ullrich** (* 2. Dezämber 1973 z Rostock) isch en ehemolige dütsche Profi-Velorennfahrer. As erste Dütsche het er 1997 d Tour de France gwunne. Derzue isch er fümfmol Zweite, eimol Dritte und eimol Vierte bi der Tour gsi, Amateurwältmeister im Stroosserenne, zweimol Wältmeister im Einzelzitfahre und 2000 Siiger im olympische Stroosserenne.

Am 26. Februar 2007 het der Jan Ullrich si aktivi Velosportkarriere beändet. In der Allzitliste vo der Cycling Hall of Fame, wo die 25 grösste Velorennfahrer vo alle Zite uflistet, stoht er zurzit (26. August 2010) uf em 15. Platz.

## Bedütendi Erfolg

;Eidagsrenne
: Siiger im olympische Stroosserenne 2000
: Silber im olympische Einzelzitfahre uf der Strooss 2000
: Amateur-Stroossewältmeister 1993
: Wältmeister im Einzelzitfahre 1999 und 2001
: Dütsche Meister im Einzelzitfahre 1995
: Dütsche Stroossemeister 1997 und 2001
: Siiger bi de HEW Cyclassics 1997
: Siiger bim Giro dell’Emilia 2001
: Siiger bim Rund um Köln 2003
;Rundfahrte
:Gsamtsiiger vo der Tour de France 1997
:Zweit Platz bi der Tour de France 1996, 1998, 2000, 2001, 2003
:Dritt Platz bi der Tour de France 2005
:Viert Platz bi der Tour de France 2004
:Gwünner vom Wiisse Liibli (Best Profi under 25) bi der Tour de France 1996, 1997, 1998
:Gsamtsiiger vo der Vuelta a España 1999
:Gsamtsiiger vo der Tour de Suisse 2004 und 2006
:Zweit Platz bi der Dütschland Tour 2005
;Etappesiig bi Rundfahrte (*Zahl vo de Etappe*/*Johr*)
:7 Etappe bi der Tour de France: 1/1996, 2/1997, 3/1998, 1/2003
:2 Etappe bi der Vuelta a España: 2/1999
:1 Etappe bim Giro d’Italia: 1/2006
:5 Etappe bi der Tour de Suisse: 1/1997, 2/2004, 1/2005, 1/2006
:1 Etappe bi der Dütschland Tour: 1/2005
;Ehrige
:Dütschland si Sportler vom Johr 1997 (Einzelwärtig und Mannschaft vom Johr) und 2003 (Einzelwärtig)

## Dopingvorwürf
Si Verwigglig in der «Spanisch Dopingskandal» churz vor der Tour de France 2006 isch vo Staatsawält in mehrere europäische Länder undersuecht worde. Der Ullrich isch vo der Tour usgschlosse worde und s Team T-Mobile het en am 20. Juli 2006 fristlos entloo. Bim spanische Doping-Arzt Fuentes si Bluetsäckli sichergstellt worde. E DNA-Analyse het bewiise ass s Bluet vom Ullrich chiem, und der Ullrich het sich hüfig bim Fuentes z Madrid lo behandle. S Verfahre isch aber vo dr Staatsawaltschaft iigstellt worde, wil s Doping im Velorennsport so wiit verbreitet gsi siig, dass niemer im Ullrich si Lug glaubt haig, nid dopt zhaa. Au siig er wägen em finanziell und im Asehe erheblig gschädigt worde und me hätt em sowiso nume wenig kriminelli Energii chönne vorwärfe. Der Ullrich sälber dänggt immer no, niemer bedroge und gschädigt z haa.

Noch eme johrelange Rechtsstrit um di „spanisch Doping-Affäre“ het de International Sportgrichtshof (CAS) in eme Urdeil am 9. Februar 2012 d Schuld vom Ullrich als erwise aagseh un het en schuldig gsproche, dass er dopt heb. De CAS het au alli Erfolg vum Ullrich sit em 1. Mai 2005 annuliert, dodrunter au de dritt Blatz bi de Tour de France 2005. De Aadrag vom Rad-Weltverband UCI, de Ullrich lebeslang für alli Aktivitäte im Velosport zu sperren, het de CAS abglehnt.

Im Juni 2013 het er in eme Interview mit dr Zitschrift *Focus* zum erschte Mol zuegää, dass er mit Hilf vum Fuentes dopt heb. Är heb aber nie ne ander Dopingmittel gnoo wie sii eige Bluet. Betrugsvorwürf het er zrugggwise, wel er üt gnoo heb, was di andere nüt au gnoo hebe: „Betrug fängt für mich dann an, wenn ich mir einen Vorteil verschaffe. Dem war nicht so. Ich wollte für Chancengleichheit sorgen.“

## Persönligs
1994 isch dr Ullrich zue sinere Fründin Gaby Weis uf Märdinge am Tuniberg zoge. Är het mit ihre ne Dochter, Sarah Maria, wu 2003 uf Welt cho isch. 2002 isch er mit ere in d Schwyz zoge, uf Scherzige, eme Ortsteil vo Münschterlige. 2005 hän si ihri Trännig bekannt gää.

Sit em Septämber 2006 isch dr Ullrich mit dr Sara Steinhauser, der Schwöster vom sim ehemolige Trainingskolleg Tobias Steinhauser, verhürotet. Der gmeinsami Sohn Max isch im August 2007 uf d Wält cho, 2011 isch ihre zweet Suhn Benno uf d Wält cho, am 31. Oktober 2012 dr Dritt, wo Toni heisst. 

Noch aktuelle Bricht plant der Ullrich, e Buech über si Zit as Velorennfahrer z verfasse. Drin soll au s Thema Doping vorcho.

Im August 2010 het der Jan Ullrich gsait, ass er mit em Burnout-Syndrom chrank siig.

Im Summer 2016 isch d Familie vuo Scherzige uf Mallorca zoge. Im Juni 2018 hän dr Ullrich un sy Frau bekannt gää, dass si sich trännt häi.

Mittlerwiili läbt dr Ullrich wider z Märdinge.

## Sustigs
Z Märdingen isch no ihm d *Jan-Ullrich-Straße* gnännt worde.

## Litratur
* Jan Ullrich, Hagen Boßdorf: *Ganz oder gar nicht*. Econ, 2004, ISBN 3-430-19231-5
* Andreas Burkart: *Jan Ullrich – Wieder im Rennen*. Goldmann, 2003, ISBN 3-442-15295-X
* Hagen Boßdorf (Hrsg.): *Jan Ullrich – Meine Lieblingsradtouren, Schwarzwald*. Artbeer Creation, 2001, ISBN 3-00-007288-8

## Weblingg

* 
* 
* 
* Offizielli Internetsite

## Noowiis